**Amor caecus est?**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E-atât de-ndepărtată ziu-aceea

Când m-aşteptai pe drum, dansând în ploaie,

Parc-au trecut milenii-ntr-o secundă.

Sub sânul stâng o ultimă bătaie

De cord insomniac măsoară timpul

Trecut cu nostalgii ce-şi au scadenţa

Chiar azi când vântul şuieră eretic

Şi Samuel în Rai face prezenţa.

Doar noi lipsim, îţi aminteşti, iubire,

Când m-aşteptai pe blănuri, lângă foc,

N-aş fi crezut că între noi rutina

Se va așterne-ncet şi echivoc.

- Sunt amintiri ce vin din primăvara

Când înfloreau magnolii sub zăpadă,

Iar tu desculță-mi alergai prin vise

Și-mi poposeai în brațe ca naiadă.

Ce insomnii, ce pasiuni aprinse

Topeau zăpezi şi-apoi curgeau şuvoaie

De fantezii cu bluze decoltate

Pe blănuri. Șemineul din odaie

Păstrează și acum aroma dulce

A nopților nebune și te-așteaptă

Să urci din nou ușor Şeherezadă

În lumea din poveşti măcar o treaptă.

Liliana Trif Ioan Grigoraș